हरियाणा प्रभारी बोले- JJP ने सरकार को समर्थन देकर अहसान नहीं किया, बदले में मंत्री पद लिए
हरियाणा में BJP-JJP में तकरार बढ़ गई है। डिप्टी CM दुष्यंत चौटाला और BJP प्रभारी और त्रिपुरा के पूर्व CM बिप्लब देब एक दूसरे पर सीधा हमला बोल रहे हैं। दुष्यंत के बयान पर भाजपा प्रभारी बिपलब देब ने बड़ा हमला किया है।
हरियाणा में मिलकर सरकार चला रही BJP और JJP में तकरार बढ़ती जा रही है। हरियाणा के डिप्टी सीएम दुष्यंत चौटाला के बयान पर BJP के प्रदेश प्रभारी बिप्लब देब ने पलटवार किया है। बिप्लब देव ने कहा- न तो मेरे पेट में दर्द है और न ही मैं डॉक्टर हूं। मेरा काम अपने पार्टी के संगठन को मजबूत करना है। यदि JJP ने हमारी सरकार को समर्थन दिया है तो कोई अहसान नहीं किया। इसके बदले में उन्हें मंत्रिपद दिए गए हैं।
मंगलवार को फरीदाबाद पहुंचे बिप्लब देव ने JJP को अपरोक्ष रूप से उसकी हैसियत दिखाते हुए कहा कि अभी तक हरियाणा में सरकार चल रही है और निर्दलीय विधायक भी हमें समर्थन दे रहे हैं।
हरियाणा की 90 सदस्यीय विधानसभा में BJP के 41 विधायक हैं। JJP के 10 विधायकों के अलावा मनोहर लाल सरकार को पांच से ज्यादा निर्दलीय विधायकों का भी समर्थन प्राप्त है। हरियाणा में बहुमत के लिए 46 विधायकों का समर्थन चाहिए। इस लिहाज से अगर आज की तारीख में JJP अपना समर्थन वापस ले लेती है तो भी सरकार को कोई खतरा नहीं है। इसका दावा खुलकर भाजपा के नेता भी करते रहे हैं।
उचाना कलां को लेकर शुरू हुई रार
दरअसल, दो दिन पहले बिप्लब देव ने जींद के उचाना कलां विधानसभा हलके में हुए पार्टी के एक कार्यक्रम में पूर्व केंद्रीय मंत्री बीरेंद्र सिंह की पत्नी प्रेमलता को उचाना कलां का अगला विधायक बताया था। मौजूदा समय में उचाना कलां से डिप्टी सीएम दुष्यंत चौटाला विधायक हैं। दुष्यंत ने 2019 के विधानसभा चुनाव में भाजपा कैंडिडेट प्रेमलता को ही हराकर जीत हासिल की थी।
प्रेमलता को उचाना कलां का अगला विधायक बताने संबंधी बिप्लब देव के बयान से दुष्यंत चौटाला भड़क गए और अगला विधानसभा चुनाव उचाना कलां सीट से ही लड़ने का ऐलान कर दिया। बिप्लब देव और दुष्यंत के बीच चल रही इसी वॉर की वजह से प्रदेश की सियासत गर्माई हुई है।
डिप्टी सीएम ने कहा था- 3-3 लोगों के पेट में दर्द था
दुष्यंत चौटाला ने कहा था कि 3-3 लोगों के पेट में दर्द था, लेकिन इसके बाद भी वह उचाना से ही विधानसभा चुनाव लड़ेंगे। अब बिप्लब देव के बयान से सवाल खड़ा हो गया कि 2024 के विधानसभा चुनाव में भाजपा और जजपा गठबंधन में चुनाव लड़ेगी या नहीं?।
हिसार सांसद भी JJP पर साध चुके निशाना
इससे पहले रविवार को उचाना में हुए BJP के कार्यकर्ता सम्मेलन में जजपा पर जमकर निशाने साधे गए। JJP का नाम लिए बिना हिसार के BJP सांसद और बीरेंद्र सिंह के बेटे बृजेंद्र सिंह ने कहा कि आज सीधा नुकसान पार्टी को हो रहा है। आज हमारी राजनीतिक जमीन में कोई घुस रहा है।
एक छोटा सा दल, जिसे कुछ विशेष जगह पर ही सीटें मिली, वह मौज ले रहा है। नेताओं-कार्यकर्ताओं के मन की बात है कि सरकार हमारी, राज हमारा, लेकिन उस राज को भोग कोई और रहा है। इसलिए स्पष्ट फैसला लिया जाए ताकि भविष्य में जो चुनौतियां आएंगी, उनका किस प्रकार से मुकाबला करना है, इसकी रणनीति बनाई जा सके।
डिप्टी सीएम दुष्यंत का BJP को करारा जवाब:जींद में बोले- 3 लोगों के पेट में दर्द था; वो उचाना से ही चुनाव लड़ेंगे
हरियाणा के डिप्टी सीएम दुष्यंत चौटाला ने BJP के हरियाणा प्रभारी बिप्लब देव के बयान पर जींद में पलटवार किया। जींद जिले की उचाना कलां सीट से ही अगला विधानसभा चुनाव लड़ने का ऐलान करते हुए दुष्यंत ने कहा कि कल 3-3 लोगों के पेट में दर्द था। (पूरी खबर पढ़ें)